**Vastused RITA+ programmi alategevuse 1 taotluse „Rahvastiku tasakaalustatud toitumise edendamine – RATTE“ rahastamise eelotsusega seatud tingimustele[[1]](#footnote-1)**

1.1. Enne lõppotsuse tegemist teha ettepanek uuringu tellijatele, kuivõrd on võimalik antud metoodikat kasutades vanusepiiri alandada, eesmärgiga uuringusse kaasata ka nooremaid kui 18-aastased.

Tellija oli valmis tegema kompromissi ja nõustuma, et RITA+ programmi taotluse rahastusel **kogutakse vaid täiskasvanute toitumise andmed (18–75-aastased)**.

1.2. Eelarve sisustada konkreetsete tegevustega, sh kirjutada lahti muude kulude osa.

Täiendatud eelarve on lisatud failis**: Eelarve\_RATTE20250519.xlsx**

1.3. Esitada detailsem riskide maandamise plaan.

**Riskide maandamise kava**

|  |  |
| --- | --- |
| **Võimalik risk** | **Meetmed riski maandamiseks** |
| Raskused uuringuteks vajalike eetikakomitee lubade taotlemisel ja andmekaitse | Kohe pärast lõpliku rahastamisotsuse tegemist alustame taotluste koostamisega. Suur osa ettevalmistustest (uuringuplaan, põhjendused, andmekaitse) on läbi mõeldud taotluse koostamise ajal. Konsortsiumi liikmetel on pikaajaline kogemus empiiriliste uuringute teostamisel ja lubade taotlemisel.  Kõik kogutud andmed pseudonümiseeritakse ja tagatakse vastavus ELi isikuandmete kaitse üldmäärusele (GDPR). |
| Rahvastiku toitumise uuringu (RTU) andmete kogumise platvormi töökindlus | Üksikasjalik kirjeldus on olemas esialgses taotluses. |
| Arvestades RTU mahukust ja vastajale märkimisväärset ajakulu on tõenäoline, et esinduslikku rahvastikupõhist osalust juhuvalimiga ei saavuta | Osalejate värbamisel kaasatakse uuringufirma, et kasutada juba olemasolevaid rahvastikule esinduslikke paneele, mille liikmetel on keskmisest suurem huvi uuringutes osalemiseks.  Osalejatele, kellele uuringu elektrooniline formaat osutub mingil põhjusel keerukaks võimaldatakse täita toidupäevikut paberil, millele lisandub täiendav intervjuu.  Osalejale antakse personaalne tagasiside tema uuringutulemuste kohta, et suurendada osalemishuvi.  Tõenduspõhise praktikana on uuringufirmal kasutusel vastamise motiveerimiseks ja kulutatud aja kompenseerimiseks kinkekaardid.  Mittevastanutele saadetakse korduvaid meeldetuletusi või püütakse kontakteeruda telefoni teel. |
| Kaubanduskett ei väljasta kliendikaartide andmestikke | Eelkokkulepe ühe jaeketiga on olemas, kui siiski asjaolude muutumisel koostöö ei õnnestu, saame pöörduda teiste kaubanduskettide poole, kellel on samuti olemas sarnased andmestikud.  Alternatiiv on Statistikaametilt Leibkonna eelarve uuringu mikro-andmete taotlemine ja nende põhjal hinnaelastsuste hindamine. |
| Kaubandusketist saadavate andmete viimine analüüsitavale kujule on oodatust töö- ja ajamahukam | Andmete taotlemine on põhjalikult läbimõeldud ja võimalused kaubandusketiga kooskõlastatud.  Konsortsiumil on eelnev ulatuslik kogemus suuremahuliste andmete töötlemisel. |
| Sekkumisuuringus pilgujälgimise seadmete võimalikud tõrked | Duplikaatseadmete kasutamine ja tehnilise toe tagamine. |

1.4. Esitada kaasamiskava, milles on ette nähtud sidusrühmade kaasamine, ning eraldada selle täitmiseks eelarvet; täiendada sellega seonduvalt ka Gantti tabelit.

Lisaks esialgse kommunikatsiooniplaanis esitatule on rahvastiku toitumise uuringu andmekorje alguses plaanis alustada suuremahulise värbamiskampaaniaga, mis hõlmab projekti tutvustamist ja olulisust. Tegemist on peamiselt veebikampaaniaga, mis on suunatud ka digikanalitele. Samas arvestatakse uuringus osalejate vanust, sihtrühmani noortest täiskasvanutest kuni vanemaealisteni püütakse jõuda kasutades sotsiaalmeediat, arvamuslugusid ajalehes, eetriaega raadios ja televisioonis*.* Värbamisteema hoitakse üleval kogu andmekorje perioodi jooksul suuremate lainetena iga kolme kuu tagant või vastavalt vajadusele.

Kaasamiskava olulisemad verstapostid on märgistatud lisatud Gantt’i tabelis:

**Gantt\_RATTE20250519.xlsx**

1.5. Esitada uurimismeeskonna rollide ja vastutuse jaotus.

Rollide jaotus oli taotluses kirjas uurimisrühma pädevuste ja liikmete alajaotuses. Täiendasime rollide jaotust ja vastutust koos eelarve täpsustustega lisatud failis: **Eelarve\_RATTE20250519.xlsx**

1.6. Pakkuda alternatiive pilgujälgimise meetodi kasutamisele laborikatse etapis.

Alternatiivse lahendusena teeme ettepaneku säilitada pilgujälgimise meetod, kuid **laiendada uuringus mõõdetavaid rakendusi võrdlevale eksperimentaalsele kujundusele**, kus NutriScore’i mõju hinnatakse paralleelselt teiste märgistussüsteemidega (UK Traffic Light, Itaalia patareisüsteem ja tavaline tekstiline tooteinfo).

Lühiülevaade metoodikast – NutriScore märgise võrdlusuuring teiste märgistega:

* **Laborikatse aluseks jääb pilgujälgimine**, mida kasutatakse kõigi kolme märgistuse ( NutriScore, UK Traffic Light ja Itaalia patareisüsteem) puhul ning lisaks näevad osalejad ka tavalist tekstilist tooteinfot. Samad märgised kaasame poekeskkonnas tehtavale uuringule, kus pilgujälgimisega võrdleme kuivõrd tervislike ostude tegemisel NutriScore, UK Traffic Light ja Itaalia patareisüsteem mõjutavad tarbija tähelepanu ja soodustavad tervislikuma toote valimist. Pilgujälgimine mõõdab, millist märgist nad esimesena märkavad, kui kaua sellele keskenduvad ja kas tähelepanu korreleerub tervislikuma valiku tegemisega. Sama loogikat rakendame hiljem ka poekeskkonnas, kus jälgime, kas laboris tuvastatud tähelepanumustrid korduvad reaalses ostukeskkonnas. Pilgujälgimise katse järel on lühike struktureeritud intervjuu iga katseisikuga, et selgitada välja hoiakuid märgiste suhtes ja arvamusi kuidas NutriScore mõjutaks inimese otsuseid.
* **Laborikatses lisame metoodikale implitsiitsete assotsiatsioonide testi** (IAT), et mõõta milline märgis tekitab automaatselt „tervisliku“ või „ebatervisliku“ seose. See võimaldab mõõta alateadlikku reaktsiooni ja lisab pilgujälgimisele ka alateadlike reaktsioonide tasandi. IAT on reaktsiooniajal põhinev psühhomeetriline meetod, millega mõõdetakse inimese teadvustamata seoseid kahe mõiste vahel. Katsealusele esitatakse stiimuleid (nt märgised ja sõnad nagu „tervislik“ või „ebatervislik“) ning ta peab need kiiresti kategoriseerima. Kiiremad reageerimised samasuunaliste assotsiatsioonide korral viitavad tugevamatele alateadlikele seostele. IAT võimaldab hinnata, kuidas intuitiivsed, automaatsed reaktsioonid mõjutavad otsuseid enne teadlikku kaalumist.
* **Lisaks viime osa laborikatsetest läbi eeliskombinatsiooni analüüsi põhimõttel**, mis võimaldab mõõta, milliste elementide alusel teeb inimene oma tervisliku ostuotsuse (märgised NutriScore, UK Traffic Light ja Itaalia patareisüsteem või teised elemendid nagu visuaalid, pakendi värvid, päritolu, koostis jm) ja mis neist mõjutavad valikuid kõige rohkem. Võimalik on kvantifitseerida kui suure osa ostuotsusest määrab märgis ja kui suure kõik muu. Neid tulemusi saab kombineerida pilgujälgimisega. Eeliskombinatsiooni analüüs (*conjoint-analysis*) on valikupõhine kvantitatiivne meetod, mida kasutatakse selleks, et hinnata, millise kaalu omistavad inimesed erinevatele tooteomadustele (nt hind, märgistus, bränd). Osalejad teevad korduvaid valikuid kahe või enama alternatiivi vahel, milles omadusi süstemaatiliselt varieeritakse. Analüüs võimaldab arvutada iga omaduse suhtelist mõju otsusele ning tuvastada, millised omaduste kombinatsioonid on eelistatuimad. See meetod aitab modelleerida tarbijate käitumist realistlikes valikusituatsioonides.

A diagram of a company

AI-generated content may be incorrect., Picture

Selline kombineeritud disain pakub:

* ühtset võrdlusraamistikku kolme märgise ja tekstilise info vahel;
* mitmetasandilist hindamist – tähelepanu (pilgujälgimine laboris ja poes), alateadlikud seosed (IAT), ratsionaalne kaalumine (*conjoint*);
* võimalust siduda labori- ja poekatse tulemused, et näha kas leitud mõjud püsivad erinevates ostuolukordades.

Uuringu tulemustest peaks selguma kuivõrd mõjutab NutriScore inimese ostuotsuseid võrreldes teiste märgiste tüüpide ja tavalise tootekirjeldusega.  Kas FOP märgis muudab otsuse tegemise efektiivsemaks (valiku tegemisele kulub vähem aega) ja kas see aitab tarbijal teha paremaid valikuid, s.t valida sarnaste toodete hulgast parema toitainelise koostisega tooteid.

1. Dokumenti on sisse viidud Regionaal- ja Põllumajandusministeeriumi poolt 22.05.2025 esitatud muudatusettepanekud konsortsiumi 19.05.2025 koostatud dokumendile ning mille RATTE projektijuht 23.05.2025 heaks kiitis

   [↑](#footnote-ref-1)